སྲོང་བཙན་ཡར་སྔོན་ནས་བཏུང་བྱ་ཆང་དེ་བོད་དུ་དར་བ་ནས་བཟུང་དེ་མཚུངས་ཀྱི་ཆང་སྣོད་སྣ་ཚོགས་ཀྱང་རིམ་བཞིན་དར་བ་ནི་བོད་མིའི་བློ་གྲོས་ཀྱི་རྩལ་ལས་ཐོན་པའི་ལག་ཤེས་རྨད་དུ་བྱུང་བ་ཞིག་ཏུ་གྲུབ།ཐོག་མའི་ཆང་སྣོད་ནི་རྫ་དང་གྲོད་པ།ཤིང་།པགས་པ་སོགས་ཡིན་པ་དང་།དེ་རྗེས་དངུལ་དང་ཟངས་སོགས་བྱས་པར་སྣང་།ཆང་ཆས་ལ་གཙོ་བོ་རྫ་ལས་གྲུབ་པའི་ཆང་བཙོ་སྣོད་ཐབ་ཁྲུ་དང་།ཁ་རྟིང་སློག་བྱེད་ཀྱི་ཐབ་རྒྱུགབཀྲམ་སྣོད་ཐབ་སླེལ།དཀྲུག་བྱེད་སོག་རུས།ཕབས་རྩིའི་བླུགས་སྣོད་ཕབས་ཕོར།རྒྱུ་ཤིང་ལས་བྱས་པའི་ཆང་འཚག་སྣོད་རྡོབ།རྒྱུ་རྫ་ལས་བྱས་པའི་ཆང་འགྱིང་སའི་ཆང་སྣོད་སྦུབས་རིལ།ཆང་གི་ཁ་རྟིང་གར་སླ་སྙོམས་བྱེད་སྦུབས་སྐྱ་སྨྱུག་མ་ཚིགས་གསུམ་མ་དང་།ཆང་སྣོད་དམ་བེ།ཟངས་རྐྱན།དངུལ་རྐྱན།རྫ་རྐྱན།ཟངས་ལན།གླུ་གུའབྲོང་རྭ།རྫ་འོ་དང་།གོང་མོ།ཆང་འཆུ་བྱེད་ཀྱི་ཆུ་སྐྱོགས།འཁྱེར་བདེའི་གྲོད་ཆང་།པགས་ཆང་ཞེས་ར་ལུག་གི་གྲོད་པ་དང་པགས་པའི་ཆང་སྣོད།དེ་བཞིན་རྒྱུ་ཤིང་ལས་བྱས་པའི་དངུལ་གྱི་ཞབས་ཤན་བརྒྱབ་པའི་ཆང་ཕར་ཆེ་ཆུང་སྣ་ཚོགས་དང་།རྒྱུ་དངུལ་ལས་བྱས་པའི་དངུལ་ཕོར་སྣ་ཚོགས།ཤིང་ཕོར་ལ་དངུལ་གྱི་ཤན་དང་ཚགས་བརྒྱབ་པའི་ཤིང་ཕོར་ཆེ་ཆུང་སྣ་ཚོགས་ཡོད།ཤིང་ཕོར་ལྟ་བུ་ནི་གཡའ་རྒྱག་དཀའ་བ་དང་གནའ་ཉམས་དོད་པ།བྱིན་རླབས་ཆེ་བར་བརྩི་བ་དང་།རྒྱུ་དངུལ་ལས་བྱས་པའི་དངུལ་ཕོར་ནི་ཕྱུག་པོའི་ཉམས་དོད་པ་དང་།བསོད་ནམས་འཕེལ་བའི་རྟགས་སུ་བྱས་ནས་རྟེན་འབྲེལ་གྱི་མཛད་སྒོ་ཆེན་པོའི་སྐབས་སུ་ལོངས་སུ་སྤྱོད་པར་བྱེད།